Alexander Schoch

Dr **Alexander Schoch** (* 14. Augschte 1954 z Friburg) isch e dytsche Bolitiker (Bindnis 90/Di Griene). Är isch vu 2011 bis 2025 Mitglid vum Landdag vu Bade-Wirttebärg gsii.

## Uusbildig un Beruef
Dr Schoch isch uf d Grund- un Hauptschuel gange un het derno ne Lehr zum Vermässigstächniker gmacht. Är het iber dr zweet Bildigswäg s Abitur noogmacht un het derno Bolitikwisseschaft, Wirtschaftswisseschaft, Geografy, Diplompedagogik un Psychology studiert un mit em Staatsexamen un em Diplom abgschlosse. Är isch bis 2005 Bundesgschäftsfierer un Tarifverhandligsfierer bi dr Gwerkschaft ÖTV beziehigswys ver.di gsii. Wäg em Umzug vu dr Bundesverwaltig vu Stuegert uf Berlin isch er 2005 Bildigsreferänt vu dr Gwerkschaft ver.di un 2008 Fachberaichslaiter im Bezirk Mittelbade-Nordschwarzwald wore. Är het derzue as ehrenamtlige Richter gschafft.

## Bolitischi Laufbahn
Dr Schoch isch vu 1984 bis Oktober 2000 Stadtrot fir „Die Offene Liste“ (DOL) z Waldkilch gsii. Syt 1994 isch er Mitglid im Chraisrot vum Landchrais Ämmedinge unsyt 2009 isch er au Spräche vum Ortsverband vu dr Waldkilcher Griene. Bi dr Landdagswahl 2011 isch er im Wahlchrais Ämmedingen aadrätte un isch mit 30,4 % vu dr Stimmen in Landdag gwehlt wore. In dr Landdagsfraktion vu dr Grienen isch er energy- un arbetsmärtbolitische Sprächer gsii un Mitglid im Umwältuusschuss un im Petitionsuusschuss.

Bi dr Landdagswahl 2016 het er as erschte Griene s Diräktmandat im Wahlchrais Ämmedinge mit 35,5 % vu dr Stimme gwunne. Im neie Landdag het er dr Uusschiss fir Energi, Klima, Umwält- un Naturschutz/Wirtschaft, Arbet un Wohne un Ländlige Ruum un Verbrucherschutz aaghert. Är isch Sprächwer vu dr griene Landdagsfraktion fir Arbetsmarktbolitik un Arbaitnämerrächt un fir Energi-/Ressourceneffiziänz un Kraislaufwirtschaft gsii.

Bi dr Landdagswahl 2021 het er sy Diräktmandat mit 36,2 % vu dr Stimme chenne verdaidige. Am 31. Merz 2025 het er sy Mandat niderglait. Bi syre Verabschidig het dr Axel Mayer e Red ghalte, wu nomol dr bolotisch Läbeswaäg vum Alexander Schoch ufzaigt het. Fir ihn isch dr Rüdiger Tonojan in Landdag noogruggt.

## Sunschtigs Engaschmänt
* Mitgliid vum Kuratorium vu dr Landeszentrale für politische Bildung Baden-Württemberg
* Mitgliid vu dr Arbeitsgemeinschaft Wasserkraftwerke Baden-Württemberg
* Mitgliid im Stiftigsrot vu dr Stiftung Entwicklungszusammenarbeit (Stv.)
* Mitgliid im Stiftigsrot vu dr Stiftung Kinderland BW (Stv.)
* Mitgliid im Ufsichtsrot vu dr Medien- und Filmgesellschaft BW (Stv.)
* Mitgliid im Ufsichtsrot vu dr Stadtwerke Waldkirch
* Mitgliid im Oberrhyrot

Dr Schoch isch unter anderem Mitgliid vu dr Gwerkschaft ver.di, vu dr Naturfreunde Waldkirch, vu Greenpeace, vum BUND, vum VCD, vum ACE, vum Skiclub Waldkirch, vum Sportverein Waldkirch SVW, vu WABE e.&nbsp;V. (vu 1999 bis 2010 dert au im Vorstand), vu WiWaldi, vum DLRG, vum Rote Chryz, vum Kinderschutzbund, vu dr Narrezumft Krakeelia, vu TRAS, vum Dytsche Dagebuecharchiv, vum Öko-Institut, vum Radio Dreyeckland un vum Förderverein Förderschule.

Derzue isch er Mitgliid vum Kuratorium vu dr Landeszentrale für politische Bildung Baden-Württemberg un vum Vorstand vum Kommunale Kino Waldkirch e.&nbsp;V. „Klappe 11“.

## Privats
Dr Alexander Schoch isch ghyrote un het zwoo Dechtere. Är läbt mit syre Familie z Waldkilch.

## Weblink

* Homepage vum Alexander Schoch
* 

## Fueßnote